BJCHI รับรายได้-กำไรปีนี้ต่ำกว่าปีก่อน หลังศก.ชะลอตัว-แข่งขันสูง
BJCHI รับรายได้-กำไรปีนี้ต่ำกว่าปีก่อน หลังศก.ชะลอ-แข่งขันสูง เผยรอลุ้นผลประมูลงานใหม่ใน Q4/59 หวังดันผลประกอบการปี 60 โต
20 มี.ค. 2560

นางจันทร์จิรา สมัครไทย ผู้ช่วยกรรมการผู้จัดการ บริษัทบีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า บริษัทยอมรับว่ารายได้และกำไรสุทธิปีนี้จะต่ำกว่าปีก่อนที่มีรายได้ 5.73 พันล้านบาท และกำไรสุทธิ 1.32 พันล้านบาท เนื่องจากได้รับผลกระทบจากการชะลอตัวของเศรษฐกิจทั่วโลกส่งผลให้งานต่างๆ ทั้งในประเทศและต่างประเทศออกมาน้อยกว่าที่คาด และมีการแข่งขันสูงมาก
“ไม่ใช่ว่าไม่มีการลงทุนเลย แต่การลงทุนต่าง ๆ หายไป และงานที่ออกมานั้นน้อยกว่าปริมาณผู้รับงานทำให้การแข่งขันสูงขึ้น โดยเฉพาะในออสเตรเลีย ที่เห็นว่าเม็ดเงินในการลงทุนหายไปเยอะ ซึ่งเป็นสัดส่วนรายได้หลักของบริษัทฯ อย่างไรก็ตามเราได้ปรับกลยุทธ์โดยการเพิ่มประสิทธิภาพ และลดต้นทุนเพื่อให้แข่งกันจีนให้ได้เพื่อที่จะช่วยเพิ่มมาร์จิ้นในอนาคต อย่างไรก็ตามเรายังพยายามที่จะเติบโตได้ในช่วงไตรมาส 4/59 ซึ่งเราก็จะรักษาฐานลูกค้าเดิม และมองหาตลาดต่างประเทศใหม่ๆ ทั่วโลกที่มีแนวโน้มการลงทุนในอุตสาหกรรมหนักเพิ่มขึ้น เพื่อกระจายความเสี่ยง ขยายฐานลูกค้าเพื่อเสริมสร้างความแข็งแกร่งของรายได้ “นางจันทร์จิรา กล่าว
สำหรับแนวโน้มผลประกอบการในปี 60 เบื้อต้นบริษัทตั้งเป้าที่จะรักษาไว้ให้ใกล้เคียงกับปี 59 แต่ยังมีโอกาสที่จะเติบโตได้ โดยยังต้องลุ้นผลการประมูลงานใหม่ที่เป็นกลุ่มงาน High Potential มูลค่ากว่า 8.5 พันล้านบาท ซึ่งบางโครงการคาดว่าจะทราบผลประมูลในช่วงไตรมาส 4/59 นี้ หากได้งานดังกล่าวก็จะช่วยให้ผลประกอบการของบริษัทกลับมาเติบโตได้
โดยปัจจุบัน บริษัทมีงานในมือ (Backlog) อยู่ที่ 2,200 ล้านบาท คาดว่าจะรับรู้รายได้ในช่วงที่เหลือของปีนี้ราว 600-800 ล้านบาท ส่วนที่เหลือจะรับรู้ปีหน้าทั้งหมด
นอกจากนี้ บริษัทตั้งงบลงทุนปี 60 ไว้ไม่เกิน 200 ล้านบาท โดยจะเป็นการต่อเติมอาคารสำนักงาน และการซื้อรถขนส่ง จากปีนี้ที่บริษัทฯ ไม่ได้ใช้เงินลงมากนัก เนื่องจากมีการลงทุนขนาดใหญ่ไปแล้วตั้งแต่ปี 58